MC ยังสดใส
MC ผู้ผลิตสินค้ายี่ห้อแม็คที่ยังคงเป็นผู้นำแบรนด์ไทยที่แกร่ง ด้วยคุณภาพของสินค้า ดีไซน์ที่ตอบโจทย์สรีระที่เหมาะสมกับรูปร่างของคนเอเชียและราคาที่เหมาะสม ทำให้ MC เป็นแบรนด์เสื้อผ้าสัญชาติไทยเพียงแบรนด์เดียวที่สามารถทำตลาดชนะแบรนด์คู่แข่งจากต่างประเทศ
2 ก.ค. 2559

–คุณค่าบริษัท–
 
บริษัท แม็คกรุ๊ป จำกัด (มหาชน) หรือ MC ซึ่งเป็นผู้ผลิตสินค้ายี่ห้อแม็คที่ยังคงเป็นผู้นำแบรนด์ไทยที่แกร่ง ด้วยคุณภาพของสินค้า ดีไซน์ที่ตอบโจทย์สรีระที่เหมาะสมกับรูปร่างของคนเอเชียและราคาที่เหมาะสม ทำให้ MC เป็นแบรนด์เสื้อผ้าสัญชาติไทยเพียงแบรนด์เดียวที่สามารถทำตลาดชนะแบรนด์คู่แข่งจากต่างประเทศ
โดยมีแผนเดินหน้าขยายช่องทางการจัดจำหน่าย ในปี 59 เพิ่มเติม ได้แก่ 1) ร้านค้าปลีกของตนเอง (Free-standing Shop) คาดจะเปิดอีก 20-30 สาขาในปี 59 และ 2) จุดขายในห้างค้าปลีกสมัยใหม่ (Modern Trade) คาดจะเปิดอีก 15 จุดขาย ในปี 59 นอกจากนี้ยังมีแผนการ Renovate สาขาและจุดขายต่างๆให้มีความน่าสนใจและดึงดูดลูกค้ามากยิ่งขึ้น
นอกจากนี้ บริษัทมองแบรนด์แม็คมีโอกาสในการสร้างแบรนด์ในตลาดเอเชีย เช่น จีน, ญี่ปุ่น, เกาหลี, และฮ่องกง ซึ่งอยู่ระหว่างการศึกษาและวางแผนในการเข้าไปเปิดร้านในประเทศดังกล่าว รวมไปถึงการสร้างแบรนด์ให้เป็นที่รู้จัก โดยเฉพาะในตลาดคนจีนที่มักมีนักท่องเที่ยวเดินทางมาซื้อกางเกงยีนส์แบรนด์ต่างๆในไทยเป็นจำนวนมาก เนื่องจากราคกางเกงยีนส์แบรนด์ต่างประเทศในประเทศไทยมีราคาถูกกว่ามาก
ทั้งนี้ MC จึงมองเห็นโอกาสในการเบียดแย่งส่วนแบ่งตลาดตรงนี้ในอนาคต โดยการทำให้คนจีนรู้จักแบรนด์ MC มากขึ้น ซึ่งคุณภาพสินค้าและราคาไม่แตกต่างกัน อีกทั้งยังมองดีไซน์ที่ออกแบบมาสำหรับคนเอเชียจะทำให้แบรนด์ MC ติดตลาดในอนาคต
ขณะที่ผลการดำเนินงานไตรมาส 1 สิ้นสุดวันที่ 31 มีนาคม 2559 บริษัทมีรายได้รวมขยับขึ้นมาอยู่ที่ 1,149.81 ล้านบาท จากงวดเดียวกันของปีก่อน 910.70 ล้านบาท โดยปัจจัยหลักของการเติบโตของรายได้จากการขายในไตรมาสนี้มาจากการบริหารช่องทางการขายอย่างมีประสิทธิภาพและจากกิจกรรมส่งเสริมการขาย ส่งผลให้บริษัทมีกำไรขยับขึ้นมาอยู่ที่ 202.34 ล้านบาท หรือ 0.25 บาทต่อหุ้น จากงวดเดียวกันของปีก่อน 195.14 ล้านบาท หรือ 0.24 บาทต่อหุ้น
เมื่อวิเคราะห์ฐานะทางการเงินเพื่อเป็นตัวแปรในการตัดสินใจลงทุนพบว่า ฐานะทางการเงินยังแข็งแกร่งมากเพราะบริษัทมีสินทรัพย์หมุนเวียนมากถึง 3,924.27 ล้านบาท เมื่อนำมาเทียบกับหนี้สินหมุนเวียนเพียง 718.57ล้านบาท แล้วนำตัวเลขมาคำนวณ ค่า CURRENT RATIO ได้ที่ระดับ 5.47 เท่า แสดว่า สภาพคล่องทางการเงินของบริษัทมีมากพอสมควร
ส่วนปัญหาหนี้สินของบริษัทยังไม่มีอะไรน่าเป็นห่วง เพราะบริษัทมีหนี้สินรวมแค่ 769.42ล้านบาท เมื่อนำมาเทียบกับส่วนของผู้ถือหุ้นมากถึง 4,279.07 ล้านบาท ได้ค่า D/E อยู่ที่ระดับ 0.18 เท่า แสดงว่า ปัญหาหนี้สินที่มีอยู่ไม่เป็นอุปสรรคต่อการดำเนินงานบริษัท
ในขณะที่นักวิเคราะห์ บล.ฟิลลิป มองว่าแม้ว่าภาวะเศรษฐกิจจะอยู่ในช่วงฟื้นตัวเพียงช้าๆ แต่มีมุมมองบวกต่อผลการดำเนินงานของ MC เนื่องจากการนำโปรโมชั่นกระตุ้นยอดขายเห็นผลชัดเจนในช่วงไตรมาส 1 ปี 59 และคาดจะประสบความสำเร็จอย่างต่อเนื่องในปี 59 นี้ อีกทั้งยังมีการนำเสนอสินค้าประเภทเสื้อที่มีโอกาสติดตลาดในอนาคต ซึ่งเป็นสินค้าที่มีการซื้อบ่อยกว่ากางเกงยีนส์
นอกจากนี้ยังมอง MC มีโอกาสในการทำตลาดเอเชียให้ประสบความสำเร็จได้ด้วยคุณภาพและดีไซน์ที่คาดว่าจะตอบโจทย์ลูกค้าเอเชีย ยังคงราคาพื้นฐานปี 59 ที่ 16.00 บาท และคงคำแนะนำ “ซื้อ”
…
 
ผู้ถือหุ้นรายใหญ่
1.น.ส.สุณี เสรีภาณุ 360,100,300 หุ้น 45.01%
2.MINDO ASIA INVESTMENT LIMITED 70,000,000 หุ้น 8.75%
3.RBC INVESTOR SERVICES TRUST 40,903,200 หุ้น 5.11%
4.STATE STREET BANK EUROPE LIMITED 25,634,100 หุ้น 3.20%
5.นางปรารถนา มงคลกุล 23,971,000 หุ้น 3.00%
 
รายชื่อกรรมการ
1.นาง ไขศรี เนื่องสิกขาเพียร ประธานกรรมการ
2.นาง ไขศรี เนื่องสิกขาเพียร ประธานกรรมการบริหาร
3.น.ส. สุณี เสรีภาณุ ประธานเจ้าหน้าที่บริหาร
4.น.ส. สุณี เสรีภาณุ กรรมการ
5.นาย วิรัช เสรีภาณุ กรรมการ        